KOMISJONI ARUANNE EUROOPA PARLAMENDILE JA NÕUKOGULE EAGFi kulude kohta Varajase hoiatamise süsteem nr 10-11/2012 /* COM/2013/0182 final */





SISUKORD 1........... Sissejuhatus. 3 2........... EAGFi sihtotstarbeline tulu. 3 3........... Ajutistest ümberkorraldusmaksetest laekuv tulu (suhkrusektor) 4 4........... Märkused EAGFi 2012. aasta eelarve esialgse täitmise kohta. 4 5........... EAGFi sihtotstarbeliste tulude rakendamine. 8 6........... Ajutistest ümberkorraldusmaksetest laekuva tulu kasutamine (suhkrusektor) 8 7........... Suhkruvaldkonna ümberkorraldusfondi haldamine. 9 8........... Järeldused. 9 1. lisa || EAGFi assigneeringute esialgne kasutamine kuni 15.10.2012 1. Sissejuhatus EAGFi 2012. aasta eelarve esialgne täitmine on esitatud lisatud tabelis ja selle eeldatav maht on 44 749,8 miljonit eurot. See summa kajastab peamiselt koostöös liikmesriikidega toimuva eelarve täitmise raames kantud EAGFi kulusid, mis liikmesriigid on deklareerinud ajavahemikul 16. oktoobrist 2011 kuni 15. oktoobrini 2012, ning hõlmab summasid, mida on korrigeeritud EAGFi raamatupidamisarvestuse kontrollimise ja heakskiitmise ning asjaomase eelarveaasta igakuiste hüvitiste peatamiste ja vähendamiste tulemusel. Samuti sisaldab see ligikaudu 31 miljoni euro suurust hinnangulist kulu, mida komisjon võib veel kuni 31. detsembrini 2012 maksta otsemaksena. 2. EAGFi sihtotstarbeline tulu Vastavalt nõukogu määruse (EÜ) nr 1290/2005 (ühise põllumajanduspoliitika rahastamise kohta) artiklile 34 käsitatakse vastavuse kontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu EAGFi kulude rahastamiseks määratud sihtotstarbelise tuluna. Kõnealuste eeskirjade kohaselt võib sihtotstarbelist tulu kasutada liikmesriikide kantud EAGFi kulude rahastamiseks. Kui osa kõnealusest tulust jääb kasutamata, kantakse see automaatselt üle järgmisse eelarveaastasse[1]. Nagu juba eelmistes varajase hoiatamise süsteemi aruannetes märgiti, oli 2012. aastal kasutada olevate sihtotstarbeliste tulude kogusumma komisjoni esialgse hinnangu kohaselt 1 010 miljonit eurot. Täpsemalt: – 2012. eelarveaasta jooksul eeldatavasti laekuva sihtotstarbelise tulu suuruseks hinnati 805 miljonit eurot. Vastavuse kontrolli kohaste korrektsioonide ja eeskirjade eiramisega seoses laekuva tulu suuruseks hinnati vastavalt 600 miljonit eurot ja 150 miljonit eurot. Piimamaksust laekuva tulu suuruseks hinnati 55 miljonit eurot; – 2011. eelarveaastast 2012. eelarveaastasse eeldatavasti ülekantava sihtotstarbelise tulu suuruseks hinnati 205 miljonit eurot. Komisjon eraldas 2012. aasta eelarves esialgselt prognoositud 1 010 miljoni euro suuruse sihtotstarbelise tulu kahele kavale. Täpsemalt: – 310 miljonit eurot eraldati puu- ja köögiviljasektori tootjaorganisatsioonide rakendusfondidele ning – 700 miljonit eurot eraldati ühtsele otsemaksete kavale. Nende kahe kava jaoks kiitsid eelarvepädevad institutsioonid komisjoni ettepaneku alusel heaks vastavalt 496 miljoni euro ja 30 472 miljoni euro suurused assigneeringud. Eespool nimetatud heakskiidetud assigneeringute ja sihtotstarbelise tulu summa on vastavuses kasutatavate assigneeringute hinnangulise kogusummaga, mis puu- ja köögiviljasektori tootjaorganisatsioonide rakendusfondide puhul on 806 miljonit eurot ja ühtse otsemaksete kava puhul 31 172 miljonit eurot. 2012. aasta eelarve esialgset täitmist kajastavas 1. lisas on puu- ja köögiviljasektori ning tootmiskohustusega sidumata otsetoetuste eelarveassigneeringute real ära toodud eelnimetatud kahe sektoriga seotud heakskiidetud assigneeringud, mille suurus, arvestamata eelnimetatud sihtotstarbelist tulu, on vastavalt 788 miljonit eurot ja 37 189 miljonit eurot. Pärast kõnealustele sektoritele eraldatud sihtotstarbelise tulu lisamist suureneb 2012. aasta eelarves prognoositavate assigneeringute kogusumma puu- ja köögiviljasektori puhul 1 098 miljoni euroni ning tootmiskohustusega sidumata otsetoetuste puhul 37 889 miljoni euroni. 3. Ajutistest ümberkorraldusmaksetest laekuv tulu (suhkrusektor) Suhkrusektori ajutisi ümberkorraldusmakseid käsitatakse sihtotstarbelise tuluna, millest rahastatakse suhkrusektori ümberkorraldusabi ja suhkruvaldkonna ümberkorraldusfondis ettenähtud muud abi. Igas liikmesriigis ettevõtjatele kuuluvate suhkru, inuliinisiirupi ja isoglükoosi koguseliste kvootidega seonduvad kõnealused summad maksti fondi seoses 2006/07., 2007/08. ja 2008/09. turustusaastaga. Esialgselt eeldati 2012. aasta eelarve koostamise ajal, et 2011. eelarveaastast kantakse 2012. eelarveaastasse üle 832,2 miljonit eurot. 4. Märkused EAGFi 2012. aasta eelarve esialgse täitmise kohta 2012. aasta eelarve esialgse täitmise määr on esitatud 1. lisas. Järgnevalt on esitatud lühikommentaar teatavate eelarveartiklite kohta, mille puhul tegelikud kulud ja 2012. aasta eelarvesse lisatud vastavad assigneeringud erinevad (nominaal- ja suhtarvudes) kõige olulisemalt. 4.1. Turumeetmed Assigneeringute kasutamine sekkumisteks põllumajandusturgudel ületas heakskiidetud eelarveassigneeringute taseme 176,6 miljoni euro võrra, kuid oli 133,4 miljoni euro võrra väiksem, kui võtta arvesse käesoleva peatüki jaoks sihtotstarbelise tuluna ettenähtud 310 miljonit eurot. Kõnealune erinevus tuleneb enamiku sektorite liidetud alatäitmisest. 4.1.1. Toetused 1. lisas nimetamata toodetele (–2,9 miljonit eurot) Võrreldes eelarves hinnatud maksetega on kõnealuse peatüki assigneeringute alatäitmine tingitud liikmesriikide tehtud madalamatest maksetest peamiselt piima sisaldavate töödeldud toodete ekspordisertifikaatide eest. 4.1.2. Toiduabiprogrammid (+15,0 miljonit eurot) Liikmesriigid maksid 2012. aastal ära eelmiste aastate jooksva võlgnevuse, mis oli seotud enim puudustkannatavatele isikutele toiduabi jaotamise kava transpordi- ja halduskuludega. Kõnealustest maksetest ja liikmesriikide poolt 2012. aasta kava eest tehtud maksetest tuleneb kõnealuse eelarveartikli assigneeringute ületäitmine seoses eespool nimetatud kavaga. 4.1.3. Oliiviõli (–13,2 miljonit eurot) Kõnealuse eelarveartikli assigneeringute alatäitmine on tingitud oliiviõli eraladustuse abikavadest. Tegelikult põhines kõnealuse eelarveartikli 2012. aasta eelarve komisjoni rakendusmäärusega (EL) nr 1023/2011 ettenähtud eraladustuses oleva oliiviõli maksimumkogusel. Tegelikult ladustati aga kogused, mis olid oodatust märksa väiksemad. Sellest tulenenud ettenähtud assigneeringute ühte osa kasutati selleks, et rahastada kahte täiendavat oliiviõli eraldustuskava, mis oli vaja kehtestada jätkuvate ebasoodsate turutingimuste tõttu. Lõplik alatäitmine on tingitud asjaolust, et kõnealuste täiendavate kavade jaoks alustati maksete tegemist 2012. aasta lõpus ning seda loodetakse jätkata 2013. aastal. 4.1.4. Puu- ja köögivili (+283,2 miljonit eurot võrreldes heakskiidetud assigneeringutega) Märkimisväärne ületäitmine tuleneb kõnealuse sektori kulude võrdlusest 2012. aasta heakskiidetud assigneeringutega, mis ei hõlma kõnealuse sektori jaoks eraldatud sihtotstarbelist tulu. Kui lisatakse sellele sektorile eraldatud tulu 310 miljonit eurot (vt lisas oleva tabeli all joonealune märkus *), siis suureneb kasutada olevate assigneeringute kogusumma 1 098 miljoni euroni ning ilmneks mõningane alatäitmine +26,8 miljonit eurot. Kõnealune alatäitmine on selle sektori assigneeringutest rahastatud kavade eelarve aluseks olevate täitmisviiside netotulem. Liikmesriikide kulud, mis on seotud tootjaorganisatsioonide rakendusfondide ja koolidele puuvilja jagamise kavaga, on väiksemad kui eelarve koostamise ajal prognoositud. Lisaks sellele on liikmesriikide tootjarühmade eeltunnustamisega seotud kulud märgatavalt suuremad kui selle kava jaoks 2012. aasta eelarves kasutatavad assigneeringud. 4.1.5. Viinamarjakasvatussaadused (–36,9 miljonit eurot) Kõnealune alatäitmine on tingitud liikmesriikide pisut väiksematest kuludest seoses teatavate liikmesriikide riiklike toetusprogrammide (võrreldes nende eelarve vastava ülemmääraga) ja käesoleva eelarveartikli kohaselt rahastatud väljajuurimiskavaga. 4.1.6. Muud taimesaadused ja meetmed (–26,3 miljonit eurot) Käesoleva eelarveartikli alatäitmine aasta lõpus on eelkõige tingitud POSEI-meetmetest, mille jaoks liikmesriigid kavandasid aasta jooksul ümber oma riiklikud kavad, siirdudes turutoetuselt üle sellistele meetmetele, mida rahastati eelarveartikliga 05 03 02 hõlmatud vastavatest otsetoetuskavadest. 4.1.7. Piim ja piimatooted (–24,1 miljonit eurot) Käesoleva eelarveartikli alatäitmine on tingitud liikmesriikide väiksematest kuludest seoses koolidele piima jagamise kavaga võrreldes heakskiidetud eelarves prognoositud kuludega. 4.1.8. Veise- ja vasikaliha (–8,8 miljonit eurot) Kõnealuse eelarveartikli alatäitmine on tingitud liha ja elusloomade eksporditoetuse määrade vähendamisest 2012. aasta aprillis. 4.2. Otsetoetused Assigneeringute kasutamine otsetoetusteks ületas heakskiidetud eelarveassigneeringute taseme 369,1 miljoni euro võrra, kuid oli 330,9 miljoni euro võrra väiksem, kui võtta arvesse käesoleva peatüki jaoks sihtotstarbelise tuluna ettenähtud 700 miljonit eurot. Erinevus tuleneb eelkõige tootmiskohustusega sidumata otsetoetuste sektorist. 4.2.1. Tootmiskohustusega sidumata otsetoetused (+476,5 miljonit eurot võrreldes heakskiidetud assigneeringutega) Märkimisväärne ületäitmine tuleneb tootmiskohustusega sidumata otsetoetuse kulude võrdlusest 2012. aasta heakskiidetud assigneeringutega, mis ei hõlma kõnealuse sektori jaoks eraldatud sihtotstarbelist tulu. Kui lisatakse sellele sektorile eraldatud tulu 700 miljonit eurot (vt lisas oleva tabeli all joonealune märkus *), siis suureneb kasutada olevate assigneeringute kogusumma 37 889 miljoni euroni ning kõnealune ületäitmine muutub –223,5 miljoni euro suuruseks alatäitmiseks. Kõnealune alatäitmine on tingitud liikmesriikide väiksematest kuludest, eelkõige seoses ühtse otsemaksete kavaga ning määruse (EÜ) nr 73/2009 artikli 68 kohaste tootmiskohustusega sidumata eritoetusmeetmetega. Tuleks siiski märkida, et 2012. aastal täideti ühtse otsemaksete kava saadaolevatest eelarveassigneeringutest 99,7 %. Ühtse pindalatoetuse kava saadaolevatest eelarveassigneeringutest täideti 99,2 %, mis on kõnealuse kava seni suurim täitmismäär. 4.2.2. Muud otsetoetused (–107 miljonit eurot) Kõnealune alatäitmine on eelkõige tingitud sellest, et liikmesriikide kulud seoses nõukogu määruse (EÜ) nr 73/2009 artikli 68 kohaste tootmiskohustusega seotud eritoetusmeetmetega, teatavate loomade eest makstavate toetustega ning valgurikaste kultuuride lisatasuga, on väiksemad võrreldes algse prognoosi kohaselt 2012. aasta eelarves ettenähtud kuludega. 4.3. Põllumajanduskulude audit 4.3.1. Eelmiste aastate raamatupidamisarvestuse kontrollimine ja heakskiitmine ning vastavuskontroll (+228,5 miljonit eurot raamatupidamisarvestuse kontrollimise ja heakskiitmise jaoks ning+36,2 miljonit eurot vastavuskontrolli jaoks) Raamatupidamisarvestuse kontrollimise ja heakskiitmisega seotud eelarverea heakskiidetud assigneeringute summa 2102. aasta eelarve jaoks on –200 miljonit eurot. Tuleks märkida, et komisjon pani oma 2012. aasta kirjalikus muutmisettepanekus nr 3 ette teha kõnealuse eelarverea korrektsioone mahus –69 miljonit eurot. Selle asemel, et 2012. aastal teha raamatupidamisarvestuse kontrollimise ja heakskiitmise menetluse kohaseid negatiivseid korrektsioone, võttis komisjon vastu raamatupidamisarvestuse kontrollimist ja heakskiitmist käsitlevad otsused, mille kohaselt oli tal vaja tasuda, st teha liikmesriikide kasuks positiivseid korrektsioone, mille netosumma oli 28,5 miljonit eurot. Viimati nimetatud summa lisamise tõttu eespool nimetatud –200 miljoni euro suurusele negatiivsele summale tuleb komisjonil leida ja muude eelarvepunktide alt üle kanda ligikaudu 228,5 miljoni euro ulatuses positiivseid eelarveassigneeringuid, et sulgeda see eelarvepunkt 2012. aastal. Komisjoni poolt 2012. aastal tehtud vastavuskontrolli otsuste raames tehti liikmesriikide kasuks positiivseid korrektsioone ligikaudu 36,2 miljoni euro ulatuses. Selleks et kõnealust summat katta, on positiivsed eelarveassigneeringud vaja üle kanda eelarve muude punktide alt. 4.3.2. Muud kulud (+38,3 miljonit eurot vaidluste lahendamiseks) Eelarveartikkel 05 07 02 on ette nähtud selleks, et katta liidu kulud, mis on seotud vaidluste lahendamisega. 2012. aastal on kõnealuses eelarveartiklis säilinud assigneeringuid 0,8 miljonit eurot. Euroopa Kohus tühistas 29. märtsil 2012 komisjoni otsuse 2007/361/EÜ. Seetõttu on komisjonil vaja hüvitada 39,1 miljonit eurot, mis liikmesriigid on maksnud kõnealuse otsuse kohaselt. Võrreldes 2012. aasta eelarve säilinud assigneeringutega on kõnealusest maksest tingitud nimetatud assigneeringute ületäitmine eespool osutatud summa võrra. 4.4. Muud kulud 4.4.1. Toidu- ja söödaohutus, loomade tervishoid, loomakaitse ja taimetervis (–65,0 miljonit eurot) Käesoleva artikli kohaselt rahastatud kavad hõlmavad komisjoni otsetoetusi. Prognooside kohaselt oli 31. detsembrini 2012 vaja teha makseid 22,6 miljoni euro ulatuses. Loomade paranenud tervisliku seisundi ja õigusaktides tehtud selliste muudatuste tõttu, mille kohaselt on nõutud vähem TSE teste, olid loomahaiguste ja haiguste likvideerimisprogrammidega seotud vajadused väiksemad võrreldes 2012. aasta eelarves prognoositud vajadustega. Seepärast tegi komisjon paranduseelarve projektis nr 6/2012 (vastu võetud 12. detsembril 2012) ettepaneku vähendada eelarveassigneeringuid 65,4 miljoni euro ulatuses. 5. EAGFi sihtotstarbeliste tulude rakendamine Lisatud tabelis on näidatud, et lõpuks kasutatava sihtotstarbelise tulu kogusumma 2012. aastal oli 1 341,1 miljonit eurot. See oli 331,1 miljoni võrra suurem kui algselt prognoositud summa 1 010 miljonit eurot. See lahknevus on osaliselt tingitud asjaolust, et 2011. aastast 2012. aastasse ülekantud 441,5 miljoni euro suurune sihtotstarbeline tulu ületas eelarves esialgselt prognoositud 205 miljoni euro suurust tulu 236,5 miljoni euro võrra. Tuleks märkida, et 2011. aastast 2012. aastasse ülekantud sihtotstarbeline tulu on täielikult ära kasutatud 2012. eelarveaasta kulude rahastamiseks kooskõlas finantsmääruse artikliga 10. Lisaks sellele oli 2012. aastal kogunenud sihtotstarbeline tulu 900,4 miljonit eurot võrreldes eelarves ettenähtud 805 miljoni euro suuruse summaga. See on peamiselt tingitud asjaolust, et erinevalt esialgu arvatust ei taotlenud lõpuks teatavad liikmesriigid, et nende vastavuse kontrolli kohaseid korrigeerimisi makstaks osamaksetena, mis tingis vastava sihtotstarbelise tulu tavapärasest kiirema kasutuselevõtu. Hiljuti kogunenud sihtotstarbelist tulu, mida ei kasutata 2012. aastal, kantakse üle 2013. eelarveaastasse, et katta tekkivaid kulusid asjaomasel aastal. 6. Ajutistest ümberkorraldusmaksetest laekuva tulu kasutamine (suhkrusektor) Kooskõlas õigusaktidega ei ole alates 2009. aasta novembrist liikmesriikidelt uusi ajutisi ümberkorraldusmakseid kogutud. Seepärast on suhkruvaldkonna ümberkorraldusfondi saadaolev sihtotstarbeline kogutulu võrdne 2011. eelarveaastast ülekantud summaga, mis vastupidiselt esialgsetele hinnangutele oli 856,8 miljonit eurot. Kõnealune summa oli suurem kui 2012. aasta eelarve märkustes ettenähtud summa 832,2 miljonit eurot, kuna 2011. aasta lõpus tehti toetusmakseid arvatust vähem. 2013. aasta kirjalikus muutmisettepanekus nr 1 on komisjon teatanud, et ta eeldab suhkruvaldkonna ümberkorraldusfondist kasutamata jäänud sihtotstarbeliste tulude 675 miljoni euro suuruse jääksumma olemasolu fondi tegevuse lõpetamisel 30. septembril 2012. Liikmesriikide esitatud eelarve täitmise esialgsetest andmetest ilmneb, et EAGFi kulude katmiseks olemasolevate sihtotstarbeliste tulude summa on ligikaudu 755 miljonit eurot. 7. Suhkruvaldkonna ümberkorraldusfondi haldamine Fondi rakendamise lõppkuupäevaks 30. septembril 2012 olid liikmesriigid teinud netomakseid 109,7 miljonit eurot ümberkorraldusmeetmete, mitmekesistamise ja suhkru rafineerimisega seotud toetusi. Väiksemaid muudatusi arvestamata ei saa eeldada, et kõnealuse fondi kaudu tehtaks makseid pärast 30. septembrit 2012. Suhkruvaldkonna ümberkorraldusfondi raames tehtud kogumaksete tase oli 2012. aastal madalam võrreldes komisjoni poolt 2012. eelarves prognoositud tasemega, mis seega tingis fondi säilinud sihtotstarbelise tulu suurema summa kui eespool punktis 6 märgitud. 8. Järeldused EAGFi 2012. aasta eelarve esialgsel täitmisel ületasid kulud heakskiidetud assigneeringuid 780,2 miljoni euro võrra (v.a paranduseelarve projektis nr 6/2012 nimetatud veterinaaria ja taimetervisega seotud meetmete puhul eelarveassigneeringute vähendamine 65,4 miljoni euro ulatuses – vt eespool punkt 4.4.1); puudujääk kaetakse saadaoleva 1 341,1 miljoni euro suuruse sihtotstarbelise tulu arvelt. Siiski on vaja veel teha mõned aasta lõpu korrigeerimised ja assigneeringute ülekandmised. Seda ja kõike eespool öeldut arvesse võttes on EAGFile 2013. aastal ülekantav sihtotstarbelise tulu summa hinnanguliselt 490 miljonit eurot. Suhkruvaldkonna ümberkorraldusfondist kasutamata jäänud sihtotstarbeliste tulude kasutada olev jääksumma lisandub esialgse hinnangu kohaselt täiendavale 755 miljonile euro suurusele summale, mis kantakse EAGFi üle 2013. aastal. [1] Ülekantud sihtotstarbeline tulu tuleb ära kasutada esmajärjekorras, st enne eelarvepädevate institutsioonide poolt heakskiidetud assigneeringuid või eelarveaasta jooksul saadud sihtotstarbelist tulu (nõukogu määruse (EÜ) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) artikkel 10).